DTAC ตั้งเป้าปีนี้เร่งเพิ่มโครงข่ายขยายฐานลูกค้า 4G เป็น 2.5 ล้านเลขหมาย
DTAC ตั้งเป้าปีนี้เร่งเพิ่มโครงข่ายขยายฐานลูกค้า 4G เป็น 2.5 ล้านเลขหมาย
21 ก.ค. 2558

นายลาร์ส โอเคะ นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า ในปีนี้บริษัทตั้งเป้าหมายสำหรับการเพิ่มโครงข่ายและบริการให้ครอบคลุม 95% ของจำนวนประชากรทั้งหมด และสร้างโครงข่าย 4G ที่เร็วที่สุดบนแบนด์วิธที่กว้างที่สุด เพื่อเพิ่มฐานลูกค้า 4G เป็น 2.5 ล้านเลขหมาย โดยที่ 60% ของลูกค้าทั้งหมดใช้บริการข้อมูล
ขณะที่ดีแทคมีความพร้อมในการเข้าร่วมประมูลใบอนุญาตคลื่น 1800 Mhz และคลื่น 900 Mhz ในช่วงเดือนพฤศจิกายนปีนี้ ตามกำหนดการของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.)
ดีแทคมีจำนวนลูกค้าทั้งหมดเมื่อสิ้นสุดไตรมาส 2/58 จำนวน 26.9 ล้านราย ในจำนวนนี้ 87% เป็นลูกค้าที่เข้ามาอยู่ในระบบดีแทคไตรเน็ต นอกจากนี้ การเข้าถึงสมาร์ทโฟนยังคงเติบโตขึ้นอย่างต่อเนื่องถึง 57% ในไตรมาส 2 จากความต้องการใช้บริการดาต้าที่ยังคงแข็งแกร่ง ดีแทคยังคงมุ่งมั่นที่จะเป็นผู้ให้บริการอินเทอร์เน็ตที่ดีที่สุดในประเทศไทย โดยในปีนี้ยังคงลงทุนขยายและพัฒนาประสิทธิภาพโครงข่ายอย่างต่อเนื่อง ด้วยเงินลงทุนจำนวน 18,000-20,000 ล้านบาท ดีแทคตั้งเป้าที่จะขยายโครงข่ายให้ครอบคลุมการใช้งาน 95% ของประชากร และให้บริการโครงข่าย 4G ที่เร็วที่สุดบนแบนด์วิธที่กว้างที่สุดภายในสิ้นปีนี้
ในช่วงครึ่งแรกของปี 58 การฟื้นตัวของเศรษฐกิจภาพรวมยังคงชะลอตัว นอกจากนี้แล้วยังมีความท้าทายจากอุตสาหกรรมไร้สาย ที่ทุกโอเปอเรเตอร์ยังคงแข่งขันกันอย่างรุนแรง โดยเฉพาะอย่างยิ่งการอุดหนุนค่าเครื่องโทรศัพท์และการสร้างรายได้จากบริการข้อมูล ทำให้อุตสาหกรรมเติบโตต่ำกว่าศักยภาพ ปัจจัยเหล่านี้ส่งผลให้ดีแทคต้องปรับผลการดำเนินงานภาพรวมสำหรับปี 58 ดังนี้ (1) รายได้จากการให้บริการไม่รวมค่าเชื่อมต่อโครงข่าย (IC) ลดลงต่ำกว่าปี 2557 เล็กน้อย (2) EBITDA margin จะอยู่ในระดับร้อยละ 31 – 33 และ (3) งบลงทุน 18,000 – 20,000 ล้านบาท